Diari Oficial de la Generalitat Valenciana


Sumari del DOGV 6757, del 19-04-2012 (2012/3690)

ORDE 8/2012, d'11 d'abril, de la Conselleria d'Economia, Indústria i Comerç, per la qual s'establixen les bases per a la concessió de subvencions per al desenrotllament d'accions i infraestructures bàsiques en matèria de consum per a l'exercici 2012.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6757

Data del DOGV
:   19-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3690


Data del document
:   11-04-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 8/2012, d'11 d'abril, de la Conselleria d'Economia, Indústria i Comerç, per la qual s'establixen les bases per a la concessió de subvencions per al desenrotllament d'accions i infraestructures bàsiques en matèria de consum per a l'exercici 2012. [2012/3690]  
La política de la Generalitat s'inscriu en la línia de la protecció i defensa dels consumidors i usuaris de la Comunitat Valenciana. Per això, l'Estatut dels Consumidors i Usuaris de la Comunitat Valenciana establix l'existència d'oficines municipals d'informació al consumidor (d'ara en avant, OMIC) i atribuïx a la Generalitat la regulació de la seua acreditació. Així mateix, les associacions de consumidors tenen la representació dels seus associats i servixen d'instrument per a l'exercici dels drets individuals i col·lectius dels consumidors. A través d'estes associacions s'exercixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.  
  
Conscient de la seua importància com a via participativa de la societat civil valenciana i de defensa col·lectiva dels consumidors i usuaris, la present orde d'ajudes es dedica a l'aportació de mitjans per a la consolidació de les OMIC i de les associacions de consumidors.  
  
Així mateix dins dels objectius de la política sobre consum de la Generalitat es troba el de fomentar l'arbitratge de consum. Per això, dins d'esta línia d'ajuda s'articula una subvenció destinada a les entitats locals de la Comunitat Valenciana que compartisquen amb la Generalitat la titularitat de les juntes arbitrals de consum.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no requerix la seua notificació o comunicació a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les subvencions que es concedisquen en cap cas finançaran activitats econòmiques.  
Per tot això, i amb la finalitat d'optimitzar tots els recursos posats a disposició dels consumidors i alhora dur a terme una política integrada en matèria de consum, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del text refós de la Llei d'Hisenda Pública de la Generalitat,  
  
  
ORDENE  
  
CAPÍTOL I  
Règim general de les ajudes  
  
Article 1. Objecte i àmbit   
1. L'objecte de la present orde és establir el règim de concessió d'ajudes, en concurrència competitiva, per al desenrotllament d'accions i infraestructures bàsiques en matèria de consum durant l'exercici 2012.  
2. El règim d'ajudes serà aplicable tal com es determina en els articles següents.  
  
Article 2. Finançament  
1. Els imports globals màxims destinats a atendre les ajudes per al desenrotllament d'accions i infraestructures bàsiques en matèria de consum per a l'exercici 2012, establides en la present orde, són els que a continuació s'indiquen i es finançaran amb càrrec a les línies pressupostàries que es detallen del programa 443.10, consignades en la Llei 10/2011, de 27 de desembre, de Pressupostos de la Generalitat per a l'exercici 2012.  
a) Ajudes a associacions i federacions de consumidors, previstes en el capítol II de l'orde:   
- Ajudes per a gastos corrents: línia pressupostària T0126. Import global màxim: 450.000,00 euros  
- Ajudes a la inversió: línia pressupostària T0129. Import global màxim: 40.000,00 euros  
b) Ajudes a les entitats locals de la Comunitat Valenciana, previstes en el capítol III de l'orde:  
- Ajudes per a gastos corrents: línia pressupostària T0125. Import global màxim 345.000,00 euros  
- Ajudes per a gastos de manteniment de sistemes informàtics de comunicació, gestió i prestació de servicis: línia pressupostària T0125. Import global màxim 30.000,00 euros.  
- Ajudes a la inversió: línia pressupostària T0128. Import global màxim: 50.000,00 euros  
Es delega en la directora general de Comerç i Consum l'aprovació d'eixa modificació dels imports globals màxims. La resolució que es dicte, en exercici d'esta delegació, serà publicada en el Diari Oficial de la Comunitat Valenciana.  
  
Article 3. Accions subvencionables  
1. Les ajudes regulades en esta orde estan dirigides a recolzar les accions següents:   
a) Gastos corrents i d'inversió duts a terme per les associacions i federacions de consumidors i usuaris inscrites en el Registre Públic d'Associacions de Consumidors i Usuaris de la Comunitat Valenciana, per a la realització d'actuacions en suport i defensa dels consumidors i usuaris.  
b) Gastos corrents i d'inversió de les entitats locals de la Comunitat Valenciana destinats al funcionament, adequació i equipament de les OMIC acreditades per la Generalitat i de les juntes arbitrals de consum la titularitat de la qual siga compartida amb la Generalitat.  
  
c) Gastos de manteniment de sistemes informàtics de comunicació, gestió i prestació de servicis. Només en este supòsit se subvencionarà tant les OMIC acreditades i les no acreditades de la Comunitat Valenciana.  
2. Les ajudes per als gastos de què tracta el número anterior podran sol·licitar-se en relació amb els efectuats des de l'1 de gener fins al 15 d'octubre de 2012, sempre que reunisquen les restants condicions i requisits establits en la present orde.  
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.  
  
4. En relació amb les actuacions dutes a terme per associacions i federacions de consumidors i usuaris, només serà subvencionable l'IVA satisfet per l'adquisició de béns i servicis quan el beneficiari acredite, per mitjà de documentació expedida per l'Agència Estatal d'Administració Tributària, l'exempció o no subjecció al dit impost o que l'import de l'impost forma part del cost de l'actuació subvencionable, no sent susceptible de recuperació o compensació. En el cas que l'entitat sol·licitant haja presentat tal documentació en exercicis anteriors davant de la Direcció General de Comerç i Consum, no serà necessari que la torne a presentar. Bastarà a fer constar esta circumstància en un escrit dirigit a esta Direcció General, firmat pel representant de l'entitat, manifestant expressament que la referida documentació es manté vigent.  
  
  
Article 4. Presentació de sol·licituds i termini   
1. Les sol·licituds per a l'obtenció de cada una de les ajudes regulades en esta orde hauran de presentar-se en imprés normalitzat independent, acompanyat de l'annex corresponent a l'ajuda sol·licitada. Els documents podran obtindre's en la pàgina web de la Generalitat a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les dites sol·licituds hauran de dirigir-se a la Direcció General de Comerç i Consum i es presentaran en el Registre General de la Conselleria d'Economia Indústria i Comerç, carrer de Colom, número 32, 46104 València, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJAP).  
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació, aquella que aparega en el segell de l'oficina de correus posada sobre la sol·licitud presentada.  
Així mateix podrà realitzar-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, es realitzarà l'entrega d'estos per registre d'entrada, a la major brevetat i dins del termini establit en l'apartat 4 d'este article.  
  
3. La sol·licitud haurà d'acompanyar-se de la documentació que per a cada tipus d'ajuda s'establisca en l'article corresponent d'esta orde.  
  
4. El termini de presentació de sol·licituds de les subvencions regulades en la present orde serà de vint dies hàbils, a comptar des de l'endemà de la publicació de la present convocatòria en el Diari Oficial de la Comunitat Valenciana.  
5. Les sol·licituds que es presenten fora del termini establit no seran admeses a tràmit, i la seua inadmissió es resoldrà per extemporaneïtat, que serà notificada de forma expressa als interessats.  
6. Quan la sol·licitud no reunisca els requisits assenyalats en l'article 70 de la LRJPAC, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que si així no ho fa, es considerarà que desistix de la seua petició.  
  
Article 5. Instrucció del procediment  
1. La Direcció General de Comerç i Consum de la Generalitat serà la competent per a la instrucció del procediment, en els termes que preveu l'article 24 de la Llei 38/2003, de 17 de novembre, General de Subvencions (d'ara en avant LGS), i pot realitzar d'ofici totes les actuacions que considere necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
2. S'establix una fase de preavaluació en la qual l'òrgan instructor verificarà el compliment de les condicions imposades per a adquirir la condició de beneficiari i perquè les accions siguen subvencionables (establides per a cada tipus d'ajuda en els corresponents articles d'esta orde), sempre que no requerisquen per a la seua apreciació de cap valoració. Si en la fase de preavaluació es resol la inadmissió de la sol·licitud per esta causa, serà notificada de forma expressa a l'interessat.  
  
  
Article 6. Avaluació de les sol·licituds i proposta de concessió  
1. Per a l'avaluació de les sol·licituds es constituirà una comissió de valoració integrada per personal tècnic de la Direcció General de Comerç i Consum, designat per la directora general a este efecte.  
La Comissió de Valoració estarà composta pel president o presidenta i dos vocals, un dels quals actuarà com a secretari o secretària. En el seu funcionament es regirà pel que establix el capítol II del títol II de la LRJAP.  
2. La Comissió, després de la valoració de les sol·licituds admeses, emetrà un informe amb caràcter de proposta de resolució provisional en què es concrete el resultat de l'avaluació, d'acord amb els criteris establits per a cada tipus d'ajuda en l'article corresponent d'esta orde. En el dit informe es relacionaran les sol·licituds i s'expressarà: les entitats sol·licitants per a les quals es proposa la concessió de subvenció, les actuacions a subvencionar, el seu pressupost a incentivar i la quantia de la subvenció a concedir, especificant-hi la puntuació obtinguda en l'avaluació.  
3. Quan no figuren en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva.  
4. Quan l'import de la subvenció de la proposta de resolució provisional siga inferior al que figura en la sol·licitud presentada, es podrà instar del beneficiari la reformulació d'esta de conformitat amb l'article 27 de la LGS.  
5. De conformitat amb l'article 24.4 de la LGS, l'òrgan instructor emetrà un informe en què conste que de la informació que es troba en el seu poder es desprén que els beneficiaris complixen tots els requisits per a accedir a la subvenció.  
  
Article 7. Resolució de concessió de les ajudes   
1. Avaluades les sol·licituds, la proposta definitiva de la Comissió de Valoració serà elevada, a través de l'òrgan instructor, al conseller d'Economia, Indústria Comerç i Innovació que dictarà una resolució de concessió de les ajudes, fixant expressament el pressupost a incentivar a justificar i la quantia de la subvenció concedida i incorporant, si és el cas, les condicions i obligacions que afecten el desplegament de l'actuació objecte de subvenció. La resolució contindrà una desestimació general de la resta de les sol·licituds.  
2. El termini màxim per a tramitar, resoldre i notificar les subvencions serà de cinc mesos a comptar des de l'endemà de la data en què finalitze el termini per a presentar les sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda en els termes que preveu l'article 44 de la LRJPAC.  
3. La resolució es notificarà als interessats en els termes que preveu l'article 58 de la LRJPAC.  
Les notificacions es realitzaran utilitzant mitjans electrònics sempre que la sol·licitud de subvenció s'haja presentat telemàticament o en el cas que l'interessat hi haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic emplenada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica , on podrà accedir a les notificacions efectuades, i s'acusarà recepció de la lectura d'estes.  
  
4. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció, de conformitat amb l'article 18 de la LGS.  
5. La resolució a què es fa referència en els paràgrafs anteriors posa fi a la via administrativa i contra esta podrà interposar-se potestativament recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent o bé, directament, recurs contenciós administratiu davant de la sala de la dita jurisdicció del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o s'haja produït la seua desestimació presumpta. Tot això de conformitat amb els articles 10.1.a, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, i el articles 116 i 117 de la LRJPAC i sense perjuí que l'interessat utilitze qualsevol altre recurs que estime procedent.  
  
  
  
Article 8. Resolució d'incidències   
1. L'òrgan competent per a la concessió de les ajudes, previs els informes que crega oportuns, resoldrà les incidències que es produïsquen després de la concessió, i en especial els supòsits de:  
a) Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
b) Modificacions justificades del projecte inicial.  
c) Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda  
d) Renúncies.  
2. Les modificacions que tinguen lloc com a conseqüència de la resolució d'incidències no podran suposar un canvi en la baremació efectuades per a l'adjudicació de l'ajuda, ni cap altre que puga afectar drets de tercers interessats.  
  
Article 9. Control de les accions   
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.  
  
Article 10. Obligacions dels beneficiaris  
1. Són obligacions dels beneficiaris:  
a) Realitzar l'activitat que fonamenta la concessió de la subvenció.  
  
b) Acreditar la realització de l'activitat i el compliment dels requisits i condicions que determinen la concessió de l'ajuda, així com les que deriven de la llei, la seua naturalesa i objecte.  
c) Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
d) Comunicar amb la major brevetat al òrgan instructor i, en tot cas, amb suficient antelació a la finalització de l'execució de l'actuació, qualsevol circumstància no prevista que tinga lloc i que puga afectar les condicions que van determinar l'atorgament de la subvenció o que dificulte el desenrotllament de l'actuació subvencionada, als efectes de la seua valoració i resolució.  
e) Comprometre's que les ajudes rebudes no repercutiran en les possibles activitats econòmiques que, si és el cas, puguen desenrotllar.  
f) Fer constar de manera explícita i visible en la difusió de les accions subvencionades, el suport de la Conselleria d'Economia, Indústria i Comerç.  
g) Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.  
h) Diferenciar els ingressos i costos de les activitats subvencionades, així com de les activitats econòmiques que si és el cas, puguen desenrotllar (per exemple portant una comptabilitat separada, estats financers diferenciats, etc.).  
  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no execució o execució inadequada de part del gasto aprovat, la insuficient justificació d'algun dels gastos efectivament realitzats i la concessió d'altres ajudes públiques o privades, després de la presentació de la sol·licitud, si en el seu conjunt excedixen dels límits establits podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
  
CAPÍTOL II  
Ajudes a associacions i federacions de consumidors  
  
Article 12. Objecte, àmbit i beneficiaris de les ajudes   
1. L'objecte del present capítol és establir el règim de concessió d'ajudes a les associacions i federacions de consumidors i usuaris de la Comunitat Valenciana, per a finançar els gastos derivats de la seua actuació en suport dels consumidors i usuaris i la defensa dels seus drets durant l'exercici 2012.  
2. Podran ser beneficiàries de les ajudes, exclusivament, les associacions i federacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana, que hagen omplit totes les obligacions derivades de la inscripció d'estes en l'esmentat registre i que no estiguen sotmeses en la prohibicions establides en l'article 13 de la LGS.  
  
  
Article 13. Accions subvencionables   
1. Les subvencions per a gastos corrents es destinaran a finançar els gastos següents:  
- Gastos de personal (sous i salaris i seguretat social a càrrec de l'entitat).  
- Arrendaments, quotes de comunitat de propietaris i cànons per cessions d'ús de locals.  
- Reparació, manteniment i conservació.  
- Material d'oficina i impremta.  
- Consumibles i material informàtic no inventariable, així com programes informàtics estàndard (no dissenyats específicament per al sol·licitant).  
- Revistes, llibres i altres publicacions relacionades amb temes de consum.  
- Correu i missatgeria.  
- Primes d'assegurança.  
- Subministraments (aigua potable, energia elèctrica, gas, etc.).  
- Telefonia i telecomunicacions.  
- Gastos financers i gastos d'assessoria jurídica o financera directament relacionats amb les actuacions de suport i defensa dels consumidors.  
- Quotes abonades a organitzacions internacionals dedicades a la protecció dels consumidors.  
- Locomoció, restauració i hostalatge. Només es finançaran els gastos generats per ponents, professors, coordinadors o del propi personal quan tinguen relació amb activitats d'informació, assistència a actes organitzats per les administracions públiques i a actes estatutaris (assistència a juntes directives, comissions permanents o assemblees generals).  
- Gastos derivats d'accions formatives relacionades amb l'àmbit de consum que tinguen una duració inferior a 8 hores.  
- Gastos d'inscripció del personal de l'associació a cursos de formació en matèria de consum.  
- Altres gastos corrents.  
Queden exclosos expressament els gastos corresponents a indemnitzacions i els de representació i relacions públiques. Així mateix queden exclosos segons establix l'article 31.7 de la LGS:  
- Els interessos deutors dels comptes bancaris.  
- Interessos, recàrrecs i sancions administratives i penals.  
- Els gastos de procediments judicials.  
2. Les subvencions a la inversió estaran destinades als gastos següents:   
- Adquisició d'immobles que vagen a constituir la seu de l'entitat. Si l'immoble es finança per mitjà de préstec, caldrà ajustar-se al que disposa el guió quint d'este apartat.  
- Obres en locals de les federacions o associacions, el pressupost de les quals no supere els 10.000,00 euros.  
- Adquisició i instal·lació de material inventariable (per exemple mobiliari, equipament informàtic, reprografia, elements de transport, etc.).  
- Aplicacions informàtiques (programes informàtics dissenyats específicament per al funcionament de l'entitat i creació, ampliació o millora de pàgina web).  
- Amortitzacions de capital corresponents a préstecs formalitzats per a l'adquisició de locals. Per a una mateixa actuació serà incompatible l'ajuda en concepte de suport per a les amortitzacions de capital, amb l'ajuda directa a què es referix el primer guió d'este apartat 2.  
  
- Altres gastos d'inversió complementaris o relacionats amb els anteriors.  
  
Article 14. Quantia de les ajudes  
1. Les ajudes podran arribar fins al total de l'import del pressupost presentat per l'entitat peticionària i acceptat en la resolució de concessió com a pressupost a incentivar aprovat, amb els límits següents:  
  
- L'import de la subvenció per beneficiari no podrà excedir per tots els conceptes de 150.000,00 euros per a gastos corrents i de 15.000,00 euros per a gastos d'inversió.  
2. El cost màxim subvencionable dels següents gastos serà:  
- Per honoraris de ponents que intervinguen en les accions formatives, 150,00 euros l'hora.  
- Per gastos d'hostalatge, 60,00 euros per persona i dia, i per gastos de restauració, 25,00 euros per persona i dia.  
- Per gastos de desplaçament, en cas d'utilitzar-se vehicle particular, 0,20 euros el quilòmetre.  
  
Article 15. Presentació de sol·licituds  
1. Les associacions i federacions interessades hauran de presentar una sol·licitud general de subvenció amb el seu corresponent annex per cada un dels dos apartats arreplegats en l'article 13, firmada per la presidència de l'entitat, o la persona que actue en la seua representació, en la qual es farà constar l'ajuda sol·licitada. Cada sol·licitud s'acompanyarà de la documentació següent:  
a) Documentació que acredite i identifique el sol·licitant i al seu representant legal:   
- Còpia de la targeta d'identificació fiscal del sol·licitant.  
- Certificació del secretari o secretària què acredite el nomenament del president o presidenta de l'entitat.  
- Si és el cas, còpia de poders actualitzats que acrediten la representació de qui actue com a representant de l'entitat.  
- Autorització expressa a la Conselleria d'Economia, Indústria i Comerç perquè esta comprove les dades d'identitat del president o presidenta de l'entitat sol·licitant o, si és el cas, de qui represente a la dita entitat, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.  
Si el president o presidenta de l'entitat sol·licitant o, si és el cas, qui represente a la dita entitat no presta el seu consentiment, haurà d'aportar fotocòpia del document nacional d'identitat.  
b) Acreditació que el sol·licitant de la subvenció es troba al corrent en el compliment de les obligacions tributàries i enfront de la Seguretat Social.  
La presentació de la sol·licitud per part del beneficiari de la subvenció comportarà l'autorització a la Conselleria d'Economia, Indústria i Comerç perquè esta obtinga de forma directa a través de certificats telemàtics, l'acreditació del compliment d'obligacions tributàries i enfront de la Seguretat Social, en els termes que preveu els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (d'ara en avant RLGS).  
No obstant això, el sol·licitant podrà denegar expressament el consentiment, fent constar tal circumstància en el model normalitzat de sol·licitud, i aleshores haurà d'aportar les certificacions següents:  
- De l'Agència Estatal d'Administració Tributària, el certificat que acredite que el sol·licitant es troba al corrent en el compliment de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
En este sentit, les certificacions expedides per les administracions tributàries i per la Seguretat Social tindran validesa durant un termini de sis mesos des de la data de la seua expedició, d'acord amb el que establix l'article 23.3 del RLGS.  
Quan se sol·liciten ajudes que no superen els 1.803,04 euros per beneficiari (per concepte i any), els sol·licitants queden exonerats d'aportar les certificacions anteriorment esmentades. Tot això de conformitat amb l'article 3.5 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de les subvencions l'exigència prevista en l'article 47.7 del text refós de la Llei de la Hisenda Pública de la Generalitat.  
  
c) Dades de domiciliació bancària (model de domiciliació bancària segons el que s'establit per l'Orde 18/2011, de 17 de juny, de la Conselleria d'Economia, Hisenda i Ocupació), excepte si s'han presentat amb anterioritat davant de la Generalitat i no han experimentat variació.  
d) Memòria descriptiva de les activitats dutes a terme per la federació o associació de consumidors durant l'exercici 2011 i de les previstes realitzar durant l'exercici 2012; s'haurà de presentar en format paper i en suport digital (CD o DVD). L'estructura de la memòria versarà sobre estos continguts:  
- Consultes i reclamacions  
- Mediacions efectuades  
- Assistència a audiències arbitrals  
- Accions judicials exercitades  
- Activitats de formació  
- Activitats d'informació  
- Activitats de participació institucional i relacions amb organismes oficials  
- Activitats estatutàries i d'organització interna  
- Altres actuacions de l'entitat  
e) Pressupost, detallat i desglossat per partides, dels gastos corrents, dels gastos d'inversió i dels generats per accions específiques que vagen a produir-se l'any 2012, d'acord amb el programa presentat. A més, respecte dels gastos d'inversió hauran d'especificar-se unitats i preus unitaris.  
f) Quan se sol·licite subvenció per a obres, haurà d'incloure's un programa d'actuació que garantisca l'execució de les obres amb anterioritat al 15 d'octubre de 2012, subscrit per la presidència de l'entitat, i memòria en què es descriguen les millores que es van a introduir, justificant la seua necessitat.  
g) Quan se sol·licite ajuda per a les amortitzacions de capital corresponents a préstecs formalitzats per a l'adquisició de locals, haurà d'incloure's còpia del contracte de préstec hipotecari formalitzat amb l'entitat bancària, així com una certificació de les quotes a pagar corresponents a l'exercici 2012.  
h) Si se sol·licita subvenció per a material inventariable o aplicacions informàtiques, relació detallada del material amb què compte, indicant-hi aquell material l'adquisició del qual haja sigut subvencionada per la Generalitat en anteriors convocatòries, i memòria justificativa de la necessitat del seu canvi o ampliació.  
i) Certificació del secretari o secretària de l'entitat sol·licitant en què s'acredite el nombre de socis i l'import de la quota anual per soci en data la publicació de la present orde.  
j) Declaració responsable que acredite que el sol·licitant no esta sotmés en les prohibicions per a obtindre la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix amb els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins a la finalització del procediment.  
k) Declaració responsable que acredite que el sol·licitant no realitza cap tipus d'activitat econòmica. En el cas que, excepcionalment, el sol·licitant duga a terme alguna activitat econòmica, la declaració responsable indicarà expressament que la subvenció no finançarà este tipus d'activitats.  
l) Certificat del secretari o secretària de l'associació on es relacione el nombre de persones amb contracte laboral vigent a la data de publicació de la present orde i que presten els seus servicis en l'àmbit de consum, junt amb el seu currículum i una còpia compulsada del contracte de treball.  
  
Article 16. Criteris d'avaluació de les sol·licituds   
1. Per a l'avaluació de les sol·licituds d'ajudes destinades a les associacions i federacions de consumidors es tindran en compte els criteris següents:  
a) Gastos corrents  
- La rellevància de les actuacions realitzades durant l'exercici 2011 i de les previstes realitzar durant l'exercici 2012. Fins a 60 punts.  
  
- El nombre d'assistències a audiències arbitrals durant l'exercici 2011. Fins a 15 punts  
- Nombre de persones, i currículum d'estes, amb contracte laboral i que presten els seus servicis en l'àmbit de consum. Fins a 10 punts.  
  
- El nombre d'associats. Fins a 10 punts  
- El territori d'actuació. Fins a 5 punts  
b) Gastos d'inversió  
- Justificació de la necessitat de la inversió proposada i efectes que la dita inversió pot representar per a la consolidació i millora de les condicions de treball de la federació o associació. Fins a 50 punts. Es valoraran individualment cada un dels elements de la inversió proposada de 0 a 50 punts. En el cas que la puntuació d'un element fóra igual o inferior a 10 punts, el dit element no serà subvencionable i el seu import no serà computat en el pressupost que s'ha d'incentivar. La puntuació serà el resultat de la mitjana aritmètica dels elements no exclosos.  
  
- Viabilitat de l'actuació proposada. Fins a 30 punts  
- Nombre de persones, i currículum d'estes, amb contracte laboral i que presten els seus servicis en l'àmbit de consum. Fins a 10 punts.  
  
- El nombre d'associats. Fins a 10 punts  
  
Article 17. Justificació i liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, podent-se efectuar pagaments parcials conforme es vagen aportant els corresponents justificants.  
2. Els beneficiaris han de rendir justificació del compliment de les condicions imposades i de la consecució dels objectius de la subvenció per mitjà de la presentació d'un compte justificatiu.  
3. El termini per a presentar el compte justificatiu finalitzarà el 15 d'octubre de 2012, llevat que per circumstàncies concurrents es determine un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS.  
4. El compte justificatiu de cada subvenció contindrà una memòria econòmica en què es detallaran i desglossaran els gastos o inversions realitzats. La dita memòria estarà formada per la documentació següent:  
a) Certificat de realització del gasto expedit pel secretari o secretària de l'entitat amb el vistiplau del seu president o presidenta, manifestant expressament que s'ha complit el objecte de la subvenció i, a més, en el cas d'inversions, que els béns o millores es destinaran a la federació o associació per un període no inferior a 5 anys en cas de béns inscriptibles en un registre públic ni a dos per a la resta de béns inventariables. En el certificat s'inclourà una relació classificada dels gastos, amb identificació del creditor i del document, el seu import i la data d'emissió.  
  
b) S'acompanyaran necessàriament els documents originals o còpies compulsades de les factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, expedits (a nom de l'associació o federació) d'acord amb la normativa vigent, que siguen justificatius del gasto o inversió realitzat. Les factures hauran de comptar amb totes les dades formals que exigix per a la seua expedició el Reial Decret 1496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.  
c) Els gastos de personal es justificaran per mitjà de document original o còpia compulsada de les nòmines, butlletins de cotització a la Seguretat Social (TC1 i TC2) i contractes de treball (estos últims si es tracta de noves contractacions i no hagueren sigut aportats amb la sol·licitud).  
d) Els gastos per desplaçament, en cas d'utilització de transport públic, es justificaran per mitjà de document original o còpia compulsada del bitllet o factura corresponent i en cas d'usar-se vehicle particular es valorarà, als efectes de justificació, a 0,20 euros el quilòmetre realitzat.  
Haurà d'acompanyar-se certificat d'assistència expedit per l'ens que desenrotlle o coordine les actuacions que originen els desplaçaments així com, si és el cas, original o còpia compulsada del rebut de la persona que ha realitzat el desplaçament.  
e) Els gastos d'hostalatge i/o restauració hauran de justificar-se per mitjà d'originals o còpies compulsades de les factures corresponents, sent l'import màxim acceptable com a justificació per persona i dia 60,00 euros per gastos d'hostalatge, i 25,00 euros per gastos de restauració. Haurà d'indicar-se la relació de persones que han realitzat el gasto i el motiu d'este per mitjà d'un certificat del secretari o secretària de l'entitat beneficiària.  
f) Respecte de les accions formatives, s'indicarà el dia de realització, el programa corresponent, el nombre d'hores realitzades i la relació de ponents, així com el tipus i nombre d'assistents a l'acció.  
g) Quan se sol·licite ajuda per a adquisició de locals, s'aportarà com a justificant l'escriptura de compravenda amb la corresponent inscripció en el registre de la propietat i certificat de taxador independent degudament acreditat i inscrit en el corresponent registre oficial.  
h) Quan se sol·licite ajuda per a les amortitzacions de capital corresponents als préstecs formalitzats per a l'adquisició de locals, s'aportarà com a justificant l'escriptura de compravenda amb la corresponent inscripció en el registre de la propietat i certificat de taxador independent degudament acreditat i inscrit en el corresponent registre oficial. Serà necessari aportar, a més, certificació de l'entitat bancària acreditativa de les amortitzacions de capital efectuades en l'exercici per al qual es concedix la subvenció.  
i) Si és el cas, acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb este fi, el beneficiari presentarà una declaració responsable detallada.  
j) Quan l'import del gasto subvencionable supere la quantia de 12.000,00 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que el subministren o presten, i justificació de la triada quan no recaiga en la proposta econòmica més avantatjosa.  
  
k) Certificats d'estar al corrent en el compliment de les obligacions tributàries i amb la seguretat social, en el cas que el beneficiari haguera denegat expressament el seu consentiment perquè la conselleria obtinga directament els corresponents certificats telemàtics, i no continuen vigents els presentats junt amb la sol·licitud inicial per haver transcorregut més de sis mesos des de la seua expedició.  
5. Als efectes de justificació es considerarà que el gasto subvencionat s'ha realitzat encara que les factures no hagen sigut efectivament pagades amb anterioritat a la finalització del període de justificació.  
6. Independentment de l'import de l'ajuda concedida a cada beneficiari, este haurà de justificar la quantia establida, en cada cas, com a pressupost a incentivar aprovat en la resolució de concessió i que està en directa relació amb la quantitat sol·licitada.  
Qualsevol justificació per quantia inferior a l'establida com a pressupost a incentivar aprovat suposarà la minoració proporcional de la quantia concedida.  
  
CAPÍTOL III  
Ajudes a les entitats locals de la Comunitat Valenciana  
  
Article 18. Objecte, àmbit i beneficiaris de les ajudes   
1. L'objecte del present capítol és establir el règim de concessió d'ajudes per a contribuir al finançament dels gastos corrents i d'inversió de les OMIC acreditades per la Generalitat i de les juntes arbitrals de consum la titularitat de la qual estiga compartida per entitats locals i Generalitat que es realitzen durant l'exercici 2012.  
2. Podran ser beneficiaris d'estes ajudes les entitats locals que compten amb una OMIC acreditada per la Generalitat i que hagen omplit totes les obligacions derivades de la dita acreditació, segons el que disposa el Decret 131/1992, del Consell, i aquelles entitats locals que compartisquen amb la Generalitat la titularitat de juntes arbitrals de consum, sempre que no estiguen sotmeses en les prohibicions establides en l'article 13 de la LGS.  
3. Així mateix també podran ser beneficiaris de les ajudes destinades a finançar els gastos de manteniment de sistemes informàtics de comunicació, gestió i prestació de servicis, les OMIC acreditades i les no acreditades de la Comunitat Valenciana.  
  
Article 19. Accions subvencionables  
1. Les ajudes per als gastos corrents estaran destinades al finançament dels ocasionats per les OMIC acreditades per la Generalitat i per la col·laboració de les entitats locals de la Comunitat Valenciana en el manteniment i potenciació de les juntes arbitrals de consum. Les subvencions es destinaran a finançar els gastos corrents següents:  
  
- Gastos de personal (sous i salaris i seguretat social a càrrec de l'entitat).  
- Arrendaments i quotes de comunitat de propietaris.  
- Reparació, manteniment i conservació.  
- Material d'oficina i impremta.  
- Consumibles i material informàtic no inventariable, així com programes informàtics estàndard (no dissenyats específicament per al sol·licitant).  
- Revistes, llibres i altres publicacions, relacionades amb temes de consum.  
- Correu i missatgeria.  
- Primes d'assegurança.  
- Subministraments (aigua potable, energia elèctrica, gas, etc.).  
- Telefonia i telecomunicacions.  
- Locomoció, restauració i hostalatge. Només es finançaran els gastos generats per ponents, professors coordinadors o del propi personal quan tinguen relació amb activitats de formació o amb l'assistència a actes organitzats per altres administracions públiques.  
- Gastos derivats d'accions formatives relacionades amb l'àmbit de consum amb una duració inferior a 8 hores.  
- Gastos d'inscripció del personal de les OMIC o de les juntes arbitrals a cursos de formació en matèria de consum.  
- Gastos derivats d'accions bàsiques relacionades amb l'arbitratge de consum.  
- Altres gastos corrents.  
Queden exclosos expressament els gastos corresponents a indemnitzacions i els de representació i relacions públiques. Així mateix queden exclosos segons establix l'article 31.7 de la LGS:  
- Els interessos deutors dels comptes bancaris.  
- Interessos, recàrrecs i sancions administratives i penals.  
- Els gastos de procediments judicials.  
2. Les subvencions a la inversió estaran destinades als següents gastos de les entitats locals realitzats en les OMIC acreditades per la Generalitat o en les juntes arbitrals de consum de titularitat compartida amb la Generalitat:   
- Obres d'adequació del local, el pressupost de les quals no supere els 10.000,00 euros.  
- Senyalització.  
- Equipament i instal·lació (per exemple, equips informàtics, de reprografia, mobiliari, elements de transport, etc.), sempre que consistisquen en béns inventariables.  
- Aplicacions informàtiques (programes informàtics dissenyats específicament per al funcionament de l'entitat i creació, ampliació o millora de la pàgina web).  
- Altres gastos d'inversió complementaris o relacionats amb els anteriors.  
3. Gastos de manteniment de sistemes informàtics de comunicació, gestió i prestació de servicis per a OMIC acreditades i no acreditades.  
  
  
Article 20. Quantia de les ajudes  
1. Les ajudes podran arribar fins al total del pressupost presentat per l'entitat peticionària i acceptat en la resolució de concessió com a pressupost a incentivar aprovat amb els límits següents:  
- L'import de la subvenció per beneficiari no podrà excedir per tots els conceptes de 70.000,00 euros per a gastos corrents, de 20.000,00 euros per a gastos d'inversió i 500,00 euros per als gastos de manteniment de sistemes informàtics de comunicació, gestió i prestació de servicis.  
2. El cost màxim subvencionable dels gastos següents serà:  
- Per honoraris de ponents que intervinguen en les accions formatives, 150,00 euros l'hora.  
- Per gastos d'hostalatge, 60,00 euros per persona i dia, i per gastos de restauració, 25,00 euros per persona i dia.  
- Per gastos de desplaçament, en cas d'utilitzar-se vehicle particular, 0,20 euros el quilòmetre.  
  
Article 21. Documentació a presentar  
1. Les entitats locals que compten amb una OMIC acreditada per la Generalitat hauran de presentar una sol·licitud general de subvenció amb el seu corresponent annex per cada un dels dos apartats arreplegats en l'article 19. Cada sol·licitud s'acompanyarà de la documentació següent:   
a) Memòria descriptiva de les actuacions realitzades durant l'exercici 2011 i programa o memòria detallada de les actuacions que es van a dur a terme en l'exercici 2012. S'haurà de presentar en format paper i en suport digital (CD o DVD) L'estructura de la memòria versarà sobre estos continguts:  
- Consultes i reclamacions  
- Mediacions efectuades  
- Inspeccions realitzades  
- Activitats de formació  
- Activitats d'informació  
- Activitats de participació institucional i relacions amb organismes oficials  
- Audiències arbitrals  
- Convenis de col·laboració subscrits per l'OMIC  
- Campanyes d'adhesió a l'arbitratge de consum  
- Altres actuacions  
b) Pressupost, detallat i desglossat per partides, dels gastos corrents i dels gastos d'inversió que vagen a produir-se en l'any 2012, d'acord amb el programa presentat. A més, pel que fa als gastos d'inversió, hauran d'especificar-se unitats i preus unitaris.  
c) Certificat, expedit pel secretari o secretària de l'entitat local, acreditatiu de l'acte/acord adoptat per l'òrgan municipal competent que incloga:  
- L'aprovació del programa i del pressupost dels gastos corrents i, si és el cas, d'inversió a realitzar en l'OMIC en l'exercici 2012.  
  
- L'aprovació de les sol·licituds de subvenció, especificant-hi de forma individualitzada les quanties sol·licitades per als diferents tipus de gastos que es vagen a realitzar fins al 15 d'octubre de 2012.  
- El compromís exprés de finançar la part no subvencionada.  
d) En el cas que l'OMIC amplie o tinga una cobertura territorial superior al municipi, s'acompanyarà, a més, certificació dels secretaris o secretàries de cada una de les entitats locals que s'integren en el projecte, en la qual es faça constar l'acord de conformitat amb este.  
e) Certificat del secretari o secretària de l'entitat local en què s'acredite el nombre d'hores, en còmput setmanal, en què l'OMIC està oberta al públic.  
f) Certificat expedit pel secretari o secretària de l'entitat local en què es relacione el personal que presta els seus servicis en l'OMIC. Este certificat s'acompanyarà del currículum del dit personal.  
g) Si se sol·licita subvenció per a les obres d'adequació d'una OMIC acreditada:   
- Memòria en què es descriguen les millores que es van a introduir, justificant la seua necessitat.  
- Programa d'actuació que garantisca l'execució de l'obra amb anterioritat al 15 d'octubre de 2012.  
h) En cas de sol·licitar subvenció per a senyalització de l'OMIC, identificació dels elements i llocs en què es van a instal·lar els nous senyals.  
i) Si se sol·licita subvenció per a equipament de l'OMIC o per a aplicacions informàtiques, inventari del material amb què compte, indicant aquell l'adquisició del qual haja sigut subvencionada per la Generalitat en anteriors convocatòries, i memòria justificativa de la necessitat del seu canvi o ampliació.  
2. Les entitats locals que compten amb una junta arbitral de consum de titularitat compartida amb la Generalitat, hauran de presentar una sol·licitud general de subvenció amb el seu corresponent annex per cada un dels dos apartats arreplegats en l'article 19. Cada sol·licitud s'acompanyarà de la documentació següent:   
a) Memòria descriptiva de les actuacions realitzades durant l'exercici 2011 en matèria arbitral i programa o memòria detallada de les actuacions que sobre la dita matèria es van a dur a terme en l'exercici 2012.  
  
b) Pressupost, detallat i desglossat per partides, dels gastos corrents i dels gastos d'inversió que vagen a produir-se en la junta arbitral l'any 2012 d'acord amb el programa presentat. A més respecte dels gastos d'inversió hauran d'especificar-se unitats i preus unitaris.  
  
c) Certificat, expedit pel secretari o secretària de l'entitat local acreditatiu de l'acte/acord adoptat per l'òrgan municipal competent, que incloga:  
- L'aprovació del programa i del pressupost dels gastos corrents i, si és el cas, d'inversió a realitzar en la junta arbitral de consum en l'exercici 2012.  
- L'aprovació de les sol·licituds de subvenció, especificant-hi de forma individualitzada les quanties sol·licitades per als diferents tipus de gastos que es vagen a realitzar fins al 15 d'octubre de 2012.  
- El compromís exprés de finançar la part no subvencionada.  
d) Certificat expedit pel secretari o secretària de la junta arbitral en què s'acredite el nombre d'audiències celebrades en l'any 2011, especificant-hi les realitzades en altres municipis.  
e) Certificat expedit pel secretari o secretària de l'entitat local en què es relacione el personal que presta els seus servicis en la junta arbitral. Este certificat s'acompanyarà del currículum del dit personal.  
f) Si se sol·licita ajuda per a obres d'adequació d'una junta arbitral de consum de titularitat compartida amb la Generalitat:  
- Memòria en què es descriguen les millores que es van a introduir, justificant la seua necessitat.  
- Programa d'actuació que garantisca l'execució de l'obra amb anterioritat al 15 d'octubre de 2012.  
g) En cas de sol·licitar subvenció per a senyalització de la junta arbitral, identificació dels elements i llocs en què es van a instal·lar els nous senyals.  
h) Si se sol·licita subvenció per a equipament de la junta arbitral o per a aplicacions informàtiques, inventari del material amb què compte, indicant aquell l'adquisició del qual haja sigut subvencionada per la Generalitat en anteriors convocatòries i memòria justificativa de la necessitat del seu canvi o ampliació.  
3. Les OMIC acreditades i no acreditades, en el supòsit de sol·licitar les ajudes per als gastos de manteniment de sistemes informàtics de comunicació, gestió i prestació de servicis, hauran de presentar una sol·licitud general acompanyada de la documentació següent:  
a) Memòria descriptiva de les actuacions realitzades durant l'exercici 2011 i programa o memòria detallada de les actuacions que es van a dur a terme en l'exercici 2012. S'haurà de presentar en format paper i en suport digital (CD o DVD). L'estructura de la memòria versarà sobre estos continguts:  
- Consultes i reclamacions  
- Mediacions efectuades  
- Inspeccions realitzades  
b) Certificat, expedit pel secretari o secretària de l'entitat local, acreditatiu de l'acte/acord adoptat per l'òrgan municipal competent, que incloga:  
- L'aprovació de la sol·licitud de subvenció, especificant-hi la quantia sol·licitada.  
- El compromís exprés de finançar la part no subvencionada.  
4. Totes les sol·licituds de subvenció s'acompanyaran a més de:   
a) Còpia del CIF de l'entitat local.  
b) Certificat del secretari o secretària de l'entitat local acreditatiu del nomenament del representant legal.  
c) Dades de domiciliació bancària (model de domiciliació bancària segons el que s'ha establit per l'Orde 18/2011, de 17 de juny, de la Conselleria d'Economia, Hisenda i Ocupació), excepte si s'han presentat amb anterioritat davant de la Generalitat i no han experimentat variació.  
d) Declaració responsable que acredite que el sol·licitant no esta sotmés en les prohibicions per a obtindre la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix amb els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins la finalització del procediment.  
  
Article 22. Criteris d'avaluació de les sol·licituds  
1. Per a l'avaluació de les sol·licituds d'ajudes destinades a les entitats locals de la Comunitat Valenciana es tindran en compte els criteris següents:   
a) Gastos corrents  
a.1) Criteris comuns per a les OMIC acreditades i juntes arbitrals de consum:  
- La rellevància de les actuacions realitzades durant l'exercici 2011 i de les previstes realitzar durant l'exercici 2012. Fins a 60 punts.  
- La població. Fins a 5 punts.  
- Els recursos pressupostaris que l'entitat local destine al programa de consum per a l'exercici 2012. Fins a 5 punts.  
- Nombre de persones al servici de l'OMIC o de la junta arbitral i la seua titulació o grup/categoria. Fins a 5 punts.  
a.2) Criteris per a OMIC acreditada:  
- Nombre d'hores setmanals que l'oficina es troba oberta al públic. Fins a 5 punts.  
- Nombre de reclamacions i mediacions realitzades durant 2011. Fins a 10 punts.  
- Nombre d'actuacions d'inspecció realitzades en 2011. Fins a 5 punts.  
- Realització en l'any 2011 de campanyes perquè les empreses del seu àmbit territorial s'adherisquen al sistema arbitral de consum. Fins a 5 punts.  
a.3) Criteris per a juntes arbitrals de consum:  
- Nombre d'audiències arbitrals celebrades durant l'exercici 2011. Fins a 25 punts  
b) Gastos d'inversió  
- Justificació de la necessitat de la inversió proposada i efectes que la dita inversió pot representar per a la consolidació i millora de les condicions de treball de l'OMIC i de la junta arbitral de consum. Fins a 40 punts. Es valoraran individualment cada un dels elements de la inversió proposada de 0 a 40 punts. En el cas que la puntuació d'un element fóra igual o inferior a 10 punts, el dit element no serà subvencionable i el seu import no serà computat en el pressupost a incentivar. La puntuació serà el resultat de la mitjana aritmètica dels elements no exclosos.  
  
- Viabilitat de l'actuació proposada. Fins a 35 punts.  
- Els recursos pressupostaris que l'entitat local destine al programa de consum en l'exercici 2012. Fins a 25 punts.  
c) Gastos de manteniment de sistemes informàtics de comunicació, gestió i prestació de servicis per a OMIC acreditades i no acreditades  
  
- La rellevància de les actuacions realitzades durant l'exercici 2011 i de les previstes realitzar durant l'exercici 2012. Fins a 60 punts.  
- La població. Fins a 15 punts.  
- Els recursos pressupostaris que l'entitat local destine al programa de consum per a l'exercici 2012. Fins a 15 punts.  
- Nombre de persones al servici de l'OMIC, i titulació o grup/categoria de les mateixes. Fins a 10 punts.  
  
Article 23. Justificació i liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, podent-se efectuar pagaments parcials conforme es vagen aportant els corresponents justificants.  
2. El termini per a presentar la justificació de la subvenció finalitzarà el 15 d'octubre de 2012, llevat que per circumstàncies concurrents es determine un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS.  
3. El compte justificatiu de cada subvenció contindrà una memòria econòmica en què es detallaran i desglossaran els gastos o inversions realitzats. La dita memòria estarà formada per la documentació següent:  
a) Certificat de contracció del gasto, en el que conste l'acte/acord de reconeixement de l'obligació per l'òrgan competent, expedit pel secretari o secretària, o interventor o interventora, de l'entitat local, i en el qual s'inclourà la data del reconeixement de l'obligació del gasto, manifestant expressament que s'ha complit l'objecte de la subvenció i a més, tractant-se d'inversions, que els béns o millores es destinaran a l'OMIC o a les juntes arbitrals de titularitat compartida amb la Generalitat per un període no inferior a cinc anys en cas de béns inscriptibles en un registre públic, ni a dos anys per a la resta de béns inventariables. Este certificat inclourà una relació classificada dels gastos amb identificació del creditor i del document, el seu import i data d'emissió.  
b) Si es justifiquen gastos de locomoció, restauració i hostalatge, certificat del secretari o secretària de l'entitat local en què s'indique la relació de persones que han realitzat el gasto i el seu motiu.  
c) Respecte de les accions formatives, s'indicarà el dia de la seua realització, el programa corresponent, el nombre d'hores realitzades i la relació de ponents, així com el tipus i nombre d'assistents a l'acció.  
  
d) Si és el cas, certificat detallat del secretari o secretària, o interventor o interventora, de l'entitat acreditatiu de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions.  
4. Als efectes de justificació es considerarà que el gasto subvencionat s'ha realitzat si ha aconseguit la fase «O» en el pressupost de l'entitat, encara que no haja sigut efectivament pagat amb anterioritat a la finalització del període de justificació.  
5. Independentment de l'import de l'ajuda concedida a cada beneficiari, este haurà de justificar la quantia establida, en cada cas, com a pressupost a incentivar aprovat en la resolució de concessió, quantia que està en directa relació amb la quantitat sol·licitada.  
Qualsevol justificació per quantia inferior a l'establida com a pressupost a incentivar aprovat suposarà la minoració proporcional de la quantia concedida.  
  
DISPOSICIONS ADDICIONALS  
  
Primera  
1. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la LRJPAC, sempre que es faça constar la data i l'òrgan o dependència en què van ser presentats o, si és el cas, emesos i que no hagen transcorregut més de cinc anys des de la finalització del procediment a què corresponguen.  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
  
DISPOSICIONS FINALS  
  
Primera  
Es faculta la Secretaria Autonòmica d'Economia, Indústria i Comerç per a dictar les disposicions i adoptar les mesures que considere oportunes per al desplegament i aplicació del que disposa la present orde.  
  
  
Segona  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 11 d'abril de 2012  
  
El conseller d'Economia, Indústria i Comerç,  
MÁXIMO BUCH TORRALVA